b'\n_START_ARTICLE_\nOiva Talvitie\n_START_PARAGRAPH_\nOiva Kalle Aukusti Talvitie (1. helmikuuta 1897 Tampere \xe2\x80\x93 6. maaliskuuta 1965 Tampere) oli suomalainen toimitusp\xc3\xa4\xc3\xa4llikk\xc3\xb6, kirjailija ja k\xc3\xa4\xc3\xa4nt\xc3\xa4j\xc3\xa4. H\xc3\xa4n k\xc3\xa4ytti my\xc3\xb6s nimimerkkej\xc3\xa4 Jaakko Karpala, Heikki Ketara ja o.T.. _NEWLINE_Talvitien vanhemmat olivat kansakoulunopettaja Kaarlo August Talvitie ja Anna Lovisa Westerberg. H\xc3\xa4n p\xc3\xa4\xc3\xa4si ylioppilaaksi 1915 ja valmistui filosofian kandidaatiksi ja maisteriksi 1922. _NEWLINE_Talvitie oli Aamulehden 1. toimitussihteerin\xc3\xa4 sek\xc3\xa4 musiikki- ja teatteriselostajana 1922\xe2\x80\x931929, Uuden Suomen 1. toimitussihteerin\xc3\xa4 1929\xe2\x80\x931938 sek\xc3\xa4 valtion tiedoituslaitoksen katsaustoimiston p\xc3\xa4\xc3\xa4llikk\xc3\xb6n\xc3\xa4 1939\xe2\x80\x931942. H\xc3\xa4n toimi Kauppalehden toimitussihteerin\xc3\xa4 ja kirjallisuusosaston toimittajana 1942\xe2\x80\x931951 ja sen j\xc3\xa4lkeen Aamulehden toimitusp\xc3\xa4\xc3\xa4llikk\xc3\xb6n\xc3\xa4 vuodesta 1951 alkaen. Talvitie oli my\xc3\xb6s Yhteiskunnallisen korkeakoulun sanomalehtitekniikan opettajana 1936\xe2\x80\x931940._NEWLINE_Talvitie suomensi muun muassa George Orwellin romaanin Vuonna 1984, Netta Muskettin romaanin Harhateill\xc3\xa4, Ferdinand Sauerbruchin muistelmateoksen El\xc3\xa4m\xc3\xa4ni kirurgina, H. R. Trevor-Roperin kirjan Hitlerin viimeiset p\xc3\xa4iv\xc3\xa4t, H. S. Hegnerin kirjan Kolmas valtakunta\xc2\xa0: synty, nousu ja tuho sek\xc3\xa4 Thor Heyerdahlin kirjat Aku-aku\xc2\xa0: P\xc3\xa4\xc3\xa4si\xc3\xa4issaaren arvoitus ja Kon-Tiki\xc2\xa0: lautalla yli Tyynenmeren.'